b'\n_START_ARTICLE_\nLaidojimo paminklas\n_START_PARAGRAPH_\nLaidojimo paminklas \xe2\x80\x93 kult\xc5\xabros paminklas, archeologin\xc4\x97 vieta, kuriose laidoti mirusieji. Lietuvoje laidojimo paminklams priskiriami pilkapynai ir kapinynai, i\xc5\xa1 dalies - senkapiai. Lietuvoje laidojimo paminklo s\xc4\x85vok\xc4\x85 prad\xc4\x97ta vartoti XX a. viduryje; pirmieji Lietuvos (be Klaip\xc4\x97dos kra\xc5\xa1to) laidojimo paminkl\xc5\xb3 s\xc4\x85ra\xc5\xa1ai ir \xc5\xbeem\xc4\x97lapis, kuriuos sudar\xc4\x97 Marija Gimbutien\xc4\x97, paskelbti 1946 m.\n_START_SECTION_\nIstorija\n_START_PARAGRAPH_\nAnkstyviausi\xc5\xb3 laidojimo paminkl\xc5\xb3 \xe2\x80\x93 pavieni\xc5\xb3 kap\xc5\xb3 \xe2\x80\x93 \xc5\xbeinoma i\xc5\xa1 II-I t\xc5\xabkstantme\xc4\x8dio iki m.e. jie rasti Baltijos paj\xc5\xabrio ruo\xc5\xbee. Nuo II a. laidojimo paminkl\xc5\xb3 atsirado beveik visoje Lietuvos teritorijoje. II a. \xe2\x80\x93 XIII a. kapams b\xc5\xabdingos metalin\xc4\x97s \xc4\xafkap\xc4\x97s \xe2\x80\x93 papuo\xc5\xa1alai ir ginklai. Nuo XVI a. imta dom\xc4\x97tis radiniais; manyta, kad jie yra i\xc5\xa1 kov\xc5\xb3 su Vokie\xc4\x8di\xc5\xb3 ordinu laikotarpio. Senovinius kapus imta vadinti kari\xc5\xb3 kapais, mil\xc5\xbeinkapiais, \xc5\xa1vedkapiais, pranc\xc5\xabzkapiais. Nuo XIX a. pabaigos laidojimo paminklai tiriami._NEWLINE_Laidojimo paminkl\xc5\xb3 tyrimai leid\xc5\xbeia nustatyti kaip gyveno lietuviai, auk\xc5\xa1tai\xc4\x8diai, jotvingiai, \xc5\xbeemai\xc4\x8diai, kur\xc5\xa1iai, skalviai, \xc5\xbeiemgaliai, s\xc4\x97liai, j\xc5\xb3 gyvenimo b\xc5\xabd\xc4\x85, teritorij\xc5\xb3 dyd\xc4\xaf ir j\xc5\xb3 kitim\xc4\x85 iki valstyb\xc4\x97s susidarymo.'